b'\n_START_ARTICLE_\nMarvos fortas\n_START_PARAGRAPH_\nMarvos fortas\xc2\xa0\xe2\x80\x93 Kauno tvirtov\xc4\x97s dalis antrajame fort\xc5\xb3 \xc5\xbeiede Kauno rajone Akademijos seni\xc5\xabnijoje. Dar pavadinamas XI fortu arba Marvos (Noreiki\xc5\xa1ki\xc5\xb3) fortu. Prie pat nebaigto statyti objekto liekan\xc5\xb3 stovi Akademijos miestelio vandentiekio bok\xc5\xa1tas, netoliese kelias \xc2\xa0140\xc2\xa0 Kaunas\xe2\x80\x93Zapy\xc5\xa1kis\xe2\x80\x93\xc5\xa0akiai\xc2\xa0 \xc4\xafsilieja \xc4\xaf \xe2\x80\x9eVia Baltica".\n_START_SECTION_\nIstorija\n_START_PARAGRAPH_\nFortas prad\xc4\x97tas statyti tvirtov\xc4\x97s I gynybiniame skyriuje netoliese buvusio Marvos dvaro. Buvo naudotasi 1909\xc2\xa0m. tipiniu prof. Konstantino Veli\xc4\x8dkos projektu, patvirtintu 1913\xc2\xa0m. baland\xc5\xbeio 10 d. tvirtov\xc4\x97s pl\xc4\x97tros plane. Planuota panaudoti masyvias monolitinio betono ir gel\xc5\xbebetonio konstrukcijas, atsisakant \xc4\xafprasto m\xc5\xabro. Fortas tur\xc4\x97jo atlaikyti naujos kartos galing\xc5\xb3 artilerijos sviedini\xc5\xb3 atakas.\n_START_SECTION_\nAtlikti darbai\n_START_PARAGRAPH_\n1913\xc2\xa0m. Marvos forto sklype atlikti statybin\xc4\x97s aik\xc5\xa1tel\xc4\x97s \xc4\xafrengimo ir apr\xc5\xabpinimo darbai, \xc4\xafvykdyta apie 75% \xc5\xbeem\xc4\x97s darb\xc5\xb3: i\xc5\xa1kasta kareivini\xc5\xb3 pamat\xc5\xb3 duob\xc4\x97, gor\xc5\xbeos griovys iki numatyto gylio, formuoti pylimai. Vyko betonavimo, keli\xc5\xb3 tiesimo ir kiti einamieji darbai iki pat 1915\xc2\xa0m. rugpj\xc5\xab\xc4\x8dio m\xc4\x97n. Prasid\xc4\x97jus Pirmajam pasauliniui karui, forto statyba vyko pagal mobilizacijos plan\xc4\x85: pagrindinis forto pylimas buvo pritaikytas antrai tvirtov\xc4\x97s gynybos linijai, kontreskarpo \xc5\xa1laite \xc4\xafrengtos \xe2\x80\x9elap\xc4\x97s urvo\xe2\x80\x9c tipo sl\xc4\x97ptuv\xc4\x97s. Per kar\xc4\x85 buv\xc4\x99 \xc4\xaftvirtinimai susprogdinti.\n_START_SECTION_\nDabartin\xc4\x97 b\xc5\xabkl\xc4\x97\n_START_PARAGRAPH_\nObjektas \xc4\xaftrauktas \xc4\xaf Kult\xc5\xabros vertybi\xc5\xb3 registr\xc4\x85. Vietov\xc4\x97je informacin\xc4\x97mis nuorodomis ar kitaip nepa\xc5\xbeym\xc4\x97tas, ta\xc4\x8diau minimaliai tvarkoma aplinka, kontroliuojamas \xc5\xbeeldini\xc5\xb3 augimas. Forto teritorija primena sal\xc4\x85, kurios trapecijos form\xc4\x85 akivaizd\xc5\xbeiai i\xc5\xa1rei\xc5\xa1kia supantis u\xc5\xbetvindytas gynybinis griovys. I\xc5\xa1lik\xc4\x99 statini\xc5\xb3 liekan\xc5\xb3 betonini\xc5\xb3 fragment\xc5\xb3 sausumoje ir po vandeniu. Akivaizd\xc5\xbeios fortifikaciniam statiniui b\xc5\xabdingos reljefo formos.'